Stop the officers overseas trip till 10th August in MP
एम. पी. में 10 अगस्‍त तक अफसरों की विदेश यात्रा पर रोक
Publish Date:09-Jul-2019 01:21:31
एमपी के विधानसभा अध्‍यक्ष प्रजापति के निर्देश
भोपाल। मध्‍यप्रदेश विधानसभा के अध्‍यक्ष एन पी प्रजापति नौकरशाही के रवैये के प्रति सख्‍ती दिखा रहे है। हाल ही में विधायकों के प्रबोधन कार्यक्रम में उन्‍होंने अधिकारियों की कार्यशैली पर प्रश्‍नचिन्‍ह लगाने के बाद अब मानसून सत्र के पहले दिन निर्देश जारी किये है कि मध्य प्रदेश के अधिकारी अगले 10 अगस्त तक विदेश यात्रा नहीं कर सकेंगे। यह रोक अखिल भारतीय सेवा एवं राज्‍य सेवा के अधिकारियों पर लागू होंगे।
विधानसभा अध्यक्ष एन पी प्रजापति ने मानसून सत्र के एक दिन पहले अधिकारियों के संबंध में इस तरह के निर्देश जारी किए हैं। अध्यक्ष प्रजापित द्वारा अधिकारियों के विधानसभा सत्र के दौरान विदेश यात्रा पर राेक लगाते हुए कहा गया है कि विधानसभा सत्र के 15 दिन पहले और 15 दिन बाद तक अधिकारी विदेश यात्रा नहीं कर सकेंगे। इस निर्देश को ना मानने और यात्रा करने पर विधानसभा की अवमानना के तहत दोषी अधिकारी के तहत कार्यवाही की जा सकती है। यानि विधानसभा अध्यक्ष के निर्देश के बाद मध्‍यप्रदेश के अधिकारी 10 अगस्त तक विदेश यात्रा नहीं कर सकेंगे।
मध्यप्रदेश की पंद्रहवी विधानसभा का तीसरा सत्र सोमवार से शुरू हुआ। 26 जुलाई तक चलने वाले सत्र के पहले दिन सदन द्वारा दिवंगत सदस्यों को श्रद्धांजलि देने के बाद कार्यवाही मंगलवार के लिए स्थगित कर दी गई। इस दौरान विधानसभा में कई बदलाव देखे गए। सदन में प्रवेश प्रक्रिया, मीडिया सहित कई बदलाव देखने को मिले। इसके साथ ही कमल नाथ सरकार ने सदन की गरिमा को बनाए रखने और जनता के प्रति जिम्मेदारी बनाए रखने के लिए कुछ बदलावों को हरी झंडी दी। गौरतलब है कि प्रजापति ने विधानसभा में दिये गये आश्‍वासन सहित अन्‍य निर्देशों का समय-सीमा में पालन करने पर जोर दिया हैं।